Historisk dobbeltseier i Vasaloppet
Et samlet felt på seks løpere kom inn i Mora-parken to kilometer fra mål, men Aukland var best i stakepartiene inn mot målgang midt i Mora sentrum. Daniel Tynell, som tidligere har vunnet to Vasalopp-seirer (2009 og 2006), vant spurten om annenplass foran Anders Aukland. Jørgen Aukland vant løpet i 2008, mens Anders gikk til topps i 2004. Nordmennene Chris André Jespersen og Roger Aa Djupvik preget lenge løpet, og Djupvik tok mange spurtpriser underveis. Han ble tatt igjen like før passering Oxberg etter seks mil, da tre mil sto igjen av løpet. De tre siste års vinner av styrkeprøven fra Sälen til Mora, svenske Jörgen Brink, hang ikke helt med i sluttspurten til Aukland. - Jeg er veldig godt fornøyd. Anders og jeg rykket annenhver gang mot slutten. Det var tre gode spurtere i feltet, og de fikk det tydeligvis tungt mot slutten, sa Jørgen Aukland til TV 2. I kvinneklassen ble det også norsk seier. Laila Kveli sikret historisk triumf i begge klassene. Hun hadde lenge selskap av sveitsiske Seraina Boner, men i mål var hun halvannet minutt foran. Sandra Hansson ble nummer tre.
Jørgen Aukland tok sin andre seier i Vasaloppet da han søndag vant foran svenske Daniel Tynell. Broren Anders Aukland ble nummer tre.